Vi tramper rundt på det i de danske skove. Skænker det ikke mange tanker, når vi træder det ned. Men mos kan i fremtiden få betydning for vores rejser i rummet.

Det er i hvert fald drømmen for ni studerende fra Center for Synthetic Biology ved Københavns Universitet, Niels Bohr Instituttet og CBS. De deltager om ti dage i verdensmesterskaberne i syntesebiologi på Massachusetts Institute of Technology i Boston.

Her skal de præsentere et projekt om mos, som forhåbentligt i fremtiden kan gøre livet for astronauter og kolonister lettere og mindske mængden af bagage i de rumrejsendes raketter.